রা ত পোহালেই পয়লা বৈশাখ। বাঙালির নতুন বছর। আম-মধ্যবিত্তের আফশোস— ইসস্‌ ! ভোটের হাওয়ায় শেষ মুহূর্তের বাজার জমল না ! ম্যাড়মেড়ে চৈত্র সেল ! বাজারে দেদার বিকোচ্ছে ঢাউস মাপের লক্ষ্মী-গণেশ। লাল কাপড়ে মোড়া থরে থরে হালখাতা। বছরের প্রথম দিনের বিকেলে মিষ্টির প্যাকেট আর পাকানো ক্যালেন্ডারের রোমাঞ্চ। বৌবাজারে হালখাতা উৎসবের প্রস্তুতি চলছে। সারা বছরের খরিদ্দারদের আপ্যায়ন করে নতুন খাতায় নাম তোলা হবে। নতুন বছরে নতুন অর্থ জমা করা হবে। আদায় হবে পুরনো ধার-বাকি। উৎসব বইপাড়াতেও। প্রকাশকেরা লেখকদের উপহার দেবেন। নতুন বই প্রকাশিত হবে। আর গড়পড়তা চাকরিজীবী বাঙালি পাবে একটি ছুটির দিন। একদিনের জন্য নিজেকে বাঙালি ভাবা ! একদিন 
বাঙালি-রেস্তরাঁয় খাওয়া ! মোটের উপর এটাই এখন আমাদের 
পয়লা বৈশাখ। 
কিন্তু পয়লা বৈশাখ কি শুধুই ব্যবসায়ীর অনুষ্ঠান? পয়লা বৈশাখ মানে কি শুধুই লক্ষ্মী-গণেশ পুজো? পয়লা বৈশাখের হিন্দুত্ব-ঘেঁষা এই বাণিজ্যিক রূপটি কিন্তু আদিতে ছিল না। বাঙালির বারো মাসে তেরো পার্বণের প্রথম এই পার্বণটি আক্ষরিক অর্থেই ছিল ধর্মনিরপেক্ষ উৎসব। ইতিহাস বলছে, এর সৃষ্টির পরতে পরতে জড়িয়ে হিন্দু-মুসলিম 
সমন্বয়ের কাহিনি। 
সময় বয়ে চলেছে। মানুষ তার কিছু অংশকে চিহ্নিত করতে নানা অব্দের সূচনা করেছে। কখনও রাজ্যজয়, কখনও নগর প্রতিষ্ঠা, কখনও ধর্মপ্রবর্তকের জন্মদিনের সূত্রে শুরু হয়েছে অব্দ। বঙ্গাব্দের সূচনা কোন ঘটনায়? কে করলেন? প্রয়োজন কী ছিল? খ্রিস্টাব্দ ছিল, শকাব্দ ছিল, ছিল হিজরি— তবু বঙ্গাব্দ কেন? কিছুকাল আগেও এ সব প্রশ্নের উত্তর মিলত না। এ সব নিয়ে পণ্ডিতদের মতান্তর চলেছে দীর্ঘকাল।
বঙ্গাব্দের সূচনার সঙ্গে কখনও এসেছে শশাঙ্কের নাম, কখনও-বা ভাস্করবর্মার। আবার বাংলার সুলতান আলাউদ্দিন হুসেন শাহের কথাও কেউ কেউ বলেন। কিন্তু শশাঙ্কই যদি বাংলা সন প্রবর্তন করতেন, তা হলে সেটি ‘শশাঙ্কাব্দ’ বা ‘গৌড়াব্দ’ হতে পারত। শশাঙ্ক ছিলেন গৌড়ের অধিপতি। তাঁর তাম্রশাসনে কেবলই ‘গুপ্তাব্দ’ আছে, অন্য কিছু নেই। বাংলায় যখন শশাঙ্ক, অসমে তখন রাজা ভাস্করবর্মা। তিনি কোনও অব্দ প্রচলন করেছিলেন বলে আজ পর্যন্ত প্রমাণ মেলেনি। সংখ্যাতত্ত্ববিদ ও জ্যোতির্বিদেরা জানিয়েছেন, বাংলা সনের রূপান্তরের সময় ৯৫১ হিজরি বা ১৫৪৪ খ্রিস্টাব্দ। আলাউদ্দিন হুসেন শাহের রাজত্বকাল তার তিন দশক আগেই শেষ হয়ে গিয়েছে। তাই এই তিনজনের কারও সঙ্গেই বাংলা সনের সূচনার সম্পর্ক নেই।
ইতিহাসের এই ভ্রান্তিবিলাস থেকে আমাদের উদ্ধার করেছেন বাংলাদেশের সাইদ আহমেদের মতো গবেষকেরা। সুদীর্ঘ গবেষণায় জানা গিয়েছে, ‘বঙ্গাব্দে’র পূর্বনাম ‘বাংলা সন’ বা ‘সন’। আর এর সূচনা মুঘল সম্রাট আকবরের হাতে। আবুল ফজলের ‘আকবরনামা’য় যে ইলাহি সনের উল্লেখ রয়েছে, তার থেকেই সূচনা হয়েছিল আমাদের এই বাংলা সনের। 
১৫৭৬ সাল। রাজমহলের যুদ্ধে মুঘলবাহিনীর কাছে বাংলার আফগান শাসক দাউদ খাঁ কররানি পরাজিত হলেন। আকবরের হাত ধরে মুঘল পতাকা উড়ল বাংলায়। তার পরে-পরেই বারো-ভুঁইয়াদের বিদ্রোহ। ১৫৮৩ সালে বাংলা স্থায়ীভাবে মুঘলদের অধীনে এল। এর পরেই আকবর নির্দেশ দিলেন বাংলা সন প্রবর্তনের। যার পিছনে ছিল সৌরভিত্তিক পঞ্জিকার বাস্তব চাহিদা। কারণ, তাতেই রাজস্ব আদায়ের সুবিধা। কিন্তু হিজরি থাকা সত্ত্বেও তিনি তা প্রবর্তন করতে চাইলেন না। চাইলেন এমন কোনও সন, যা হবে হিন্দু ও মুসলিম জ্যোতির্বিদ্যার মিলিত ফসল। আকবরকে এ ব্যাপারে পরামর্শ দিতে এগিয়ে এলেন পঞ্জিকা-বিশারদ আমির ফতহ্‌ উল্লাহ শিরাজি। হাতে-কলমে কাজটি করলেন বাংলার একদল হিন্দু পঞ্জিকাকার। এইভাবে আকবরের পৃষ্ঠপোষকতায় বাংলায় হিন্দু আর মুসলিমের জ্যোতির্বিদ্যার সমন্বয় ঘটল। যার ফল বাংলা সন।
ভারতীয় সংস্কৃতিতে প্রবল আস্থাবান হয়েও বাঙালি তার নিজস্ব সত্তাকে বজায় রেখেছে। বাংলা সনও এর ব্যতিক্রম নয়। ভারতের অন্য পঞ্জিকা যেখানে শুরু হচ্ছে চান্দ্র চৈত্র মাসে, বাংলা সন সেখানে শুরু হল সৌর বৈশাখে। অন্যত্র যেখানে বর্ষ চান্দ্রমাসভিত্তিক, এখানে তা একান্তভাবেই সৌর। হিন্দু পঞ্জিকাবিদেরা হিজরির সঙ্গে মেলালেন বাংলা সনকে। স্থির হল, ১৫৪৪ খ্রিস্টাব্দের ১৫ এপ্রিল থেকে সূচনা হবে বাংলা সনের। কিন্তু তা প্রথম বাংলা সন হল না। কারণ, তখন ছিল ৯৫১ হিজরি। তার সঙ্গে মিলিয়ে প্রথম বাংলা সনের নাম হল ‘৯৫১ বাংলা সন’। সম্রাট পেলেন কার্যকর সৌরভিত্তিক সন আর বাংলার সংস্কৃতি সমৃদ্ধ হল সমন্বয়ী ধারায়।
তাই বাংলার নববর্ষ প্রকৃত ধর্মনিরপেক্ষ এক উৎসব। যুগে যুগে বাংলার মানুষ এই বিশেষ দিনে মেতে উঠেছে। নতুন পোশাকে সেজে উঠেছে।  প্রাতিষ্ঠানিক ধর্মীয় বাধা উপেক্ষা করেই চলেছে এই পার্বণ। বাণিজ্যিক বকেয়া আদায়ের রীতি অবশ্য যুক্ত হয়েছে অনেক পরে। মুঘল সুবেদার হয়ে মুর্শিদকুলি খাঁ তখন বাংলায়। মুঘল সাম্রাজ্যের সেই চরম দুর্দিনেও ঔরঙ্গজেবকে নিয়মিত বাংলার রাজস্ব পাঠাতেন তিনি। জমিদারদের থেকে বকেয়া খাজনা আদায়ের জন্য পয়লা বৈশাখেই আয়োজন করতেন ‘পুণ্যাহ’ অনুষ্ঠানের। এখনকার হালখাতা হয়তো তারই বিবর্তিত রূপ !
■ এপার-বাংলা, ওপার-বাংলা— দু’বাংলাতেই ক্রিয়াশীল  সাম্প্রদায়িকতার, মৌলবাদের বিষবাষ্প। খুন করা হচ্ছে যুক্তিবাদী বাঙালিকে। দুই বাংলার প্রেক্ষিতেই বাঙালির এই পার্বণ এখন আরও বেশি প্রাসঙ্গিক। সে প্রাসঙ্গিকতা সহিষ্ণুতার। পয়লা বৈশাখের এই পার্বণ তার পূর্বাশ্রমে সহিষ্ণুতার উৎসবই ছিল। দুই ধর্মের এবং ধর্মসংস্কৃতির মিলন ছিল যার লক্ষ্য।
(লেখক শিবপুর দীনবন্ধু কলেজে ইতিহাসের শিক্ষক। মতামত নিজস্ব)